title: -modda. Daromad olingan sana - Oʻzbekiston respublikasining soliq kodeksi (Yangi tahriri) Oʻzbekiston Respublikasining
text: (1-q.)
  Ushbu boʻlimning maqsadida daromad olingan sana quyidagicha aniqlanadi:
  1) daromadni toʻlash kuni, shu jumladan daromadni soliq toʻlovchining banklardagi
  hisobvaraqlariga oʻtkazish yoki daromadlar pul shaklida olinganda - daromadni soliq
  toʻlovchining topshirigʻiga koʻra uchinchi shaxslarning hisobvaraqlariga oʻtkazish kuni;
  2) daromadlar natura shaklida olinganda - daromadlarni natura shaklida berish kuni;
  3) daromadlar moddiy naf tarzida olinganda - tovarlarni (xizmatlarni), qimmatli qogʻozlarni
  sotib olish kuni. Agar sotib olingan qimmatli qogʻozlarga haq toʻlash ushbu qimmatli qogʻozlarga
  boʻlgan mulk huquqi soliq toʻlovchiga oʻtganidan keyin amalga oshirilsa, daromadning haqiqatda
  olingan sanasi sotib olingan qimmatli qogʻozlarning qiymatiga tegishli toʻlovni toʻlash kuni
  sifatida aniqlanadi;
  4) bir turdagi qarama-qarshi talablarni hisobga olish kuni;
  5) belgilangan tartibda soliq agenti tomonidan umidsiz qarz hisobdan chiqarilgan kun;
  6) xodim safardan qaytganidan keyin boʻnak hisobot tasdiqlangan oyning oxirgi kuni.
  (2-q.)
  Mehnatga haq toʻlash tarzida daromad olinganda bunday daromadning olingan sanasi
  deb, soliq toʻlovchiga mehnat shartnomasi (kontrakti) asosida mehnat majburiyatlarini
  bajarganligi uchun, unga daromadlar hisoblangan oyning oxirgi kuni eʼtirof etiladi, shuningdek
  mehnat toʻgʻrisidagi qonunchilikda nazarda tutilgan ish qidirish davriga kompensatsiya toʻlangan
  sana eʼtirof etiladi.
  (OʻzR 21.04.2021-y. OʻRQ-683-son Qonuni tahriridagi qism)
  (3-q.)
  Kalendar oy tugaguniga qadar mehnat munosabatlari bekor qilingan taqdirda, soliq
  toʻlovchi tomonidan mehnatga haq toʻlash tarzida olingan daromadning haqiqatda olingan sanasi
  deb unga daromad hisoblangan oxirgi ish kuni eʼtirof etiladi.
  (4-q.)
  Nazorat qilinadigan chet el kompaniyasi foydasining summasi tarzidagi daromadlar
  uchun daromadning haqiqatda olingan kuni deb chet el kompaniyasi yoki tuzilmasi roʻyxatdan
  oʻtkazilgan mamlakatning qonunchiligiga muvofiq moliya yili uchun moliyaviy hisobot
  tuziladigan davrning tugallanish sanasi toʻgʻri keladigan kalendar yildan keyingi soliq boʻyicha
  soliq davrining oxirgi sanasi eʼtirof etiladi.
  (OʻzR 21.04.2021-y. OʻRQ-683-son Qonuni tahriridagi
  qism)
  (5-q.)
  Nazorat qilinadigan chet el kompaniyasi roʻyxatdan oʻtkazilgan mamlakatning
  qonunchiligiga muvofiq moliyaviy hisobotni tuzish va taqdim etish majburiyatlari mavjud
  boʻlmagan taqdirda, bunday kompaniya foydasining summasi tarzidagi daromadning haqiqatda
  olingan sanasi deb foyda aniqlanadigan kalendar yilidan keyingi kalendar yilning oxirgi kuni
  eʼtirof etiladi.
  (OʻzR 21.04.2021-y. OʻRQ-683-son Qonuni tahriridagi qism)